**Základná škola s materskou školou s vyučovacím jazykom maďarským,**

 **Jablonov nad Turňou 229, Alapiskola és Óvoda Szádalmás**

 Tel.: +421 58/7961116 zsjablonov@gmail.com zsjablonov.edupage.org

**PREVÁDZKOVÝ PORIADOK MATERSKEJ ŠKOLY**

**Jablonov nad Turňou**

Jablonov nad Turňou, 01. 09. 2019 Vypracovala : Mgr. Zuzana Rajcziová

 riaditeľka ZŠ s MŠ

**PREVÁDZKOVÝ PORIADOK**

**vydaný v súlade:**

**- so zákonom č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov,**

**- s vyhláškou MZ SR č. 521/2007 Z. z. o podrobnostiach a požiadavkách na pieskoviská,**

**- s vyhláškou MZ SR č. 527/2007 Z. z. o podrobnostiach a požiadavkách na zariadenia pre deti a mládež,**

**- s vyhláškou MŽP SR č. 527/2007 Z. z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie,**

**- so zákonom č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov,**

**- so zákonom 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov,**

**- s vyhláškou MŠ SR č. 308/2009 Z. z., ktorou sa mení vyhláška č. 306//2008 Z. z. o materskej škole.** 3

**OBSAH:**

**1. IDENTIFIKAČNÉ ÚDAJE**

**2. OPIS BUDOVY MATERSKEJ ŠKOLY, VONKAJŠIEHO AREÁLU, KAPACITA**

**3. ORGANIZÁCIA PREVÁDZKY MATERSKEJ ŠKOLY**

**3.1 Organizácia režimu dňa detí**

**3.2 Organizácia edukačného procesu**

**3.3 Denný poriadok**

**3.4 Poriadok v šatni**

**3.5 Organizácia v spálni**

**3.6 Pobyt vonku**

**3.7 Organizácia pri poklese detí**

**3.8 Prevencia vzniku a šírenia prenosných (infekčných) ochorení**

**3.9 Opatrenia v prípade pedikulózy**

**3.10 Stravovanie a pitný režim detí**

**3.11 Vykurovanie**

**3.12 Zabezpečenie dostatočného množstva pitnej vody**

**3.13 Zabezpečenie čistoty a údržby materskej školy**

**3.14 Frekvencia bežného a celkového upratovania**

**3.15 Starostlivosť o vonkajšie priestory, kvalitu a udržiavanie piesku**

**3.16 Skladovanie a manipulácia s posteľnou bielizňou, frekvencia jej výmeny**

**3.17 Zneškodnenie tuhého odpadu**

**4. POKYNY PRE ZAMESTNANCOV A ZABEZPEČENIE TRVALÉHO DOZORU**

**NAD DEŤMI**

**5. POKYNY PRE NÁVŠTEVNÍKOV**

**6. UPLATŇOVANIE ZÁKONA NR SR č. 377/2004 O OCHRANE NEFAJČIAROV**

**A O ZMENE A DOPLNENÍ , ZNENIE PODĽA NOVELY ZÁKONA č. 87/2009 Z. z.**

**V ZNENÍ NESKORŠÍCH PREDPISOV**

**7. PLÁN OPATRENÍ PRE PRÍPAD MIMORIADNYCH UDALOSTÍ A HAVÁRIÍ**

**8. TELEFÓNNE ČÍSLA TIESŇOVÝCH VOLANÍ**

**1. IDENTIFIKAČNÉ ÚDAJE:**

Názov školy: ***Základná škola s materskou školou s vyučovacím jazykom maďarským, Magyar Tanítási Nyelvű Alapiskola és Óvoda, Jablonov nad Turňou č. 229***

Adresa školy: ***Jablonov nad Turňou č. 229 , 049 43***

Druh školy: **štátna**

Forma prevádzky: **celodenná**

Stupeň vzdelania: **ISCED 0**

Právna subjektivita: **Právny subjekt zlúčený so ZŠ od 1. 9. 2004**

Zriaďovateľ: ***Obec Jablonov nad Turňou***

Prevádzkovateľ: **Základná škola s materskou školou Jablonov nad Turňou**

IČO: ***35543728***

DIČ: ***2021644262***

Riaditeľka ZŠ s MŠ: ***Mgr. Zuzana Rajcziová***

Telefón*:* ***058/79 61 565*** *,* ***058/7961116***

E – mail:***msjablonov@gmail.com*** ***/ zsjablonov@gmail.com***

**2. OPIS BUDOVY MATERSKEJ ŠKOLY, VONKAJŠIEHO AREÁLU, KAPACITA**

Materská škola sa nachádza v juhovýchodnej časti obce v spoločnom areáli so základnou školou. Budova má dve podlažia.

Materská škola prevádzkuje jednu triedu, v prípade vysokého záujmu rodičov dve triedy, nakoľko v školskom roku 2017/2018 prebehla rekonštrukcia budovy MŠ, a rozšírila sa kapacita zariadenia.

Vchodom z južnej strany budovy vchádzame do vstupnej chodby MŠ. Na prvom podlaží sa nachádza denná miestnosť – herňa, šatňa pre deti, sklad učebných pomôcok, spálňa, umyváreň a wc / 6 umývadiel a 4 wc/, samostatné zariadenie pre osobnú hygienu zamestnancov, výlevka, šatňa pre zamestnancov a spoločná školská jedáleň.

Vchodom zo severnej strany budovy sa dostávame do školskej jedálne, šatne pre zamestnancov, skladu a umyvárne pre ZŠ a MŠ. Schodmi sa dostaneme na 2 poschodie, kde sa nachádzajú nové zrekonštruované priestory pre MŠ. A to denná miestnosť – herňa, šatňa pre deti, umyváreň / 5 umývadiel a 6 wc /, samostatné soc. zariadenie pre zamestnancov a spálňa.

K objektu materskej školy patrí oplotený areál určený na pobyt vonku, telovýchovné, rekreačné aktivity, záujmovú a hrovú činnosť detí. Na dvore sa nachádza trávnatá plocha a pieskovisko. Súčasťou areálu je kĺzačka, drevené preliezačky, hojdačky pre deti.

**Kapacita materskej školy ak vychádzame z plošných parametrov dennej miestnosti je 2x14 detí**

**/2x56 m2 / .**

**3. ORGANIZÁCIA PREVÁDZKY MATERSKEJ ŠKOLY**

**3.1 Organizácia režimu dňa detí**

Materská škola zabezpečuje celodennú výchovu a podľa záujmu rodičov aj poldennú výchovu a vzdelávanie deťom vo veku od 2 do 6 rokov a deťom s odloženou školskou dochádzkou v čase od 6.30 do 16.30 hod. Čas prevádzky na príslušný školský rok určuje riaditeľka po prerokovaní so zákonnými zástupcami a odsúhlasení zriaďovateľom a je uvedený v školskom poriadku. V čase letných prázdnin je prevádzka materskej školy prerušená minimálne na 1 mesiac z dôvodu dôkladného vyčistenia priestorov materskej školy, dezinfekcie prostredia a hračiek, ako aj čerpania dovolenky zamestnancov. V prípade záujmu rodičov sa prevádzka umožní v mesiaci júl na dva týždne, ak prihlásený počet detí je minimálne 10.

Rodič zodpovedá za pravidelnú dochádzku dieťaťa do materskej školy. Dieťa je privádzané zákonným zástupcom, prípadne poverenou osobou do 8.00 hod. a prevezme ho do 12.30 pri poldennom pobyte a po 15.30 hod. pri celodennom pobyte. Spôsob stravovania dohodne rodič s triednou učiteľkou.

V materskej škole môže byť umiestnené len dieťa, ktoré je zdravotne spôsobilé na pobyt v kolektíve, neprejavuje príznaky prenosného ochorenia a nemá nariadené karanténne opatrenie. Prevzatie dieťaťa do materskej školy môže ped. pracovník odmietnuť ak zistí, že zdravotný stav dieťaťa nie je vhodný do MŠ. Do MŠ neprijímame deti so zvýšenou teplotou, užívajúce antibiotiká, s vírusovými ochoreniami, so silným kašlom a podobné. Po neprítomnosti dieťaťa rodič podpíše vyhlásenie o bezinfekčnosti. Potvrdenie o zdravotnej spôsobilosti, ktoré obsahuje aj údaj o povinnom očkovaní, vydá zákonnému zástupcovi ošetrujúci lekár. Potvrdenie o zdravotnej spôsobilosti dieťaťa na pobyt v kolektíve predkladá zákonný zástupca so žiadosťou o prijatie dieťaťa do materskej školy.

**3.2 Organizácia edukačného procesu**

Materská škola podporuje osobnostný rozvoj detí v oblasti sociálno-emocionálnej, intelektuálnej, morálne, estetickej, rozvíja schopnosti a zručností, utvára predpoklady na ďalšie vzdelávanie. Pripravuje na život v spoločnosti v súlade s individuálnymi a vekovými osobitosťami detí. Predprimárne vzdelanie získa dieťa absolvovaním posledného ročníka vzdelávacieho programu odboru vzdelávania v materskej škole. Dokladom o získanom stupni vzdelania je osvedčenie o absolvovaní predprimárneho vzdelávania. Výchova a vzdelávanie sa uskutočňuje podľa školského vzdelávacieho programu „PÚČIK“, ktorý bol vypracovaný v súlade so Štátnym vzdelávacím programom pre predprimárne vzdelávanie.

Výchovno-vzdelávacia činnosť zohľadňuje fyziologické osobitosti jednotlivých vekových skupín detí, je organizovaná tak, aby predchádzala zdravotným rizikám, a to najmä:

- primeranosťou záťaže s ohľadom na vekové a individuálne a vývinové osobitostí detí

- uplatnením foriem výučby, ktoré rozvíjajú a podporujú telesné a duševné zdravie, vedú k

 rozvoju individuálnych schopností detí.

Výchovno-vzdelávacia činnosť sa realizuje v rovnocenných organizačných formách, ktoré robia edukačný proces v materskej škole procesom dynamickým, rešpektujúcim spontánne a riadené učenie sa dieťaťa. Učiteľky plne zodpovedajú za bezpečnosť detí počas ich celého pobytu v materskej škole.

**3.3. Denný poriadok**

Usporiadanie denných činností je spracované v dennom poriadku. Denný poriadok materskej školy obsahuje organizačné formy dňa: hry a hrové činnosti dieťaťa, zdravotné cvičenia, pobyt vonku, odpočinok, činnosti zabezpečujúce životosprávu, vzdelávacie aktivity.

|  |  |
| --- | --- |
| **od 6.30 hod. do 9.00 hod.** | - hry a činnosti podľa výberu detí- zdravotné cvičenia- dopoludňajšie cielené vzdelávacie aktivity |
|  **Desiata****od 9.00 hod. do 9.30 hod.** | - činnosti zabezpečujúce životosprávu ( osobná hygiena, stolovanie, stravovanie) |
| **od 9.30 hod. do 11.45 hod.** | - dopoludňajšie cielené vzdelávacie aktivity- pobyt vonku s pohybovým, environmentálnym a zdravotným zameraním |
|  **Obed****od 11.45 hod. do 12.45 hod**.  | - činnosti zabezpečujúce životosprávu ( osobná hygiena, stolovanie, stravovanie) |
| **od 12.45 hod. do 14.30 hod.** | - odpočinok |
|  **Olovrant** **od 14.30 hod. do 15.00 hod.** | - činnosti zabezpečujúce životosprávu ( osobná hygiena, stolovanie, stravovanie) |
| **od 15.00 hod. do 16.30 hod.** | - popoludňajšie cielené vzdelávacie aktivity- krúžková činnosť- anglický jazyk 3x týždenne (pondelok, utorok, streda)- pobyt vonku, hry a činnosti podľa výberu detí  |

Tento univerzálny denný poriadok je pružný, umožňuje reagovať na potreby a záujmy detí.

Hygiena pedagogického procesu je zabezpečená správnym normovaním fyzickej a psychickej záťaže detí a vhodným denným režimom.

**3.4 Organizácia v šatni**

Každé dieťa má svoju poličku s vešiakom na odkladanie svojich osobných vecí. Do poličiek neodkladajú rodičia deťom jedlo, ovocie, sladkosti ani nápoje. Dieťa si môže priniesť so sebou jednu hračku na spanie. Pri prezliekaní a odkladaní vecí do poličiek vedú deti rodičia v spolupráci s učiteľkou k samostatnosti a poriadkumilovnosti. Učiteľka dbá na postupné obliekanie a vyzliekanie, na to aby v zimných mesiacoch nedochádzalo k prehrievaniu detí, a tým k ich chorobnosti. Za úpravu poličiek a estetickú úpravu šatne zodpovedá učiteľka a za hygienu určený prevádzkový zamestnanec.

**3.5 Organizácia v spálni**

V spálni má každé dieťa svoje ležadlo, vankúš a paplón. Pred spaním sa deti prezliekajú do pyžama, ktoré perú rodičia 2x mesačne. Oblečenie si ukladajú na lavičky, obuv si ukladajú pod ležadlo. Učiteľka zabezpečuje vetranie v spálni tak, aby neohrozila zdravie detí. Popoludňajší odpočinok sa realizuje v závislosti od potrieb detí s minimálnym trvaním 30 minút. Po odpočinku dá spálňu do poriadku určený prevádzkový zamestnanec, ktorý je zodpovedný aj za prezliekanie posteľnej bielizne, ktorú perú rodičia 2x mesačne, alebo podľa potreby.

**3.6 Pobyt vonku**

Organizuje sa denne v každom ročnom období v dopoludňajších a aj v odpoludňajších hodinách v závislosti od dĺžky pobytu detí v materskej škole. Pobyt vonku môže byť skrátený alebo vynechaný pri mimoriadne nepriaznivých poveternostných podmienkach, ktorými sú víchrica, prudký dážď, teploty pod -10°C, alebo pri nadmernom znečistení ovzdušia. Pri pobyte vonku sa plnia úlohy zabezpečujúce dostatočnú pohybovú aktivitu a telesné cvičenia prispôsobené pobytu detí v prírode. Počas pobytu vonku je učiteľka povinná zabezpečiť plnohodnotnú organizovanú činnosť, venuje deťom zvýšenú pozornosť, musí mať prehľad o deťoch, dbať na ich bezpečnosť, dodržiavať požiadavky bezpečnosti a ochrany zdravia v zmysle príslušných všeobecne záväzných právnych predpisov a pokynov riaditeľky.

**3.7 Organizácia pri poklese detí**

V čase školských prázdnin v ZŠ, kedy je v materskej škole menej detí, prispôsobuje vedenie školy prevádzku požiadavkám a potrebám rodičov na základe písomného prieskumu najneskôr dva týždne vopred. Prevádzka materskej školy môže byť obmedzená, ak bude prihlásených na obdobie prázdnin menej ako 50% detí.

*Prevádzka sa prerušuje alebo obmedzuje aj v prípade pandémie chrípky nasledovne:*

- ak počet neprítomných detí z dôvodu ochorenia na chrípku **prekročí 15%** z celkového počtu detí, zdrží sa škola organizovania školských výletov, exkurzií a ostatných hromadných podujatí

- ak počet neprítomných detí z dôvodu ochorenia na chrípku **prekročí 20 %** oznámi túto skutočnosť škola príslušnému regionálnemu úradu verejného zdravotníctva, preruší činnosť všetkých krúžkov, zruší všetky mimoškolské aktivity a na základe RÚVZ preruší prevádzku. Prerušenie oznámi rodičom oznamom na vchodových dverách s uvedením dátumu od - do.

V krajnom prípade sa môže prerušiť alebo obmedziť prevádzka z dôvodu problémov s dodávkou plynu, vody, tepla, ak klesne teplota pod 18 stupňov C tri po sebe nasledujúce dni, alebo jeden deň pod 16 stupňov C. Pri znížení počtu detí z dôvodu ochorenia, riaditeľka umožní čerpať učiteľkám náhradné voľno, alebo dovolenku.

**3.8 Prevencia vzniku a šírenia prenosných (infekčných ) ochorení**

Ak dieťa v materskej škole počas dňa prejavuje príznaky akútneho ochorenia, pedagogický zamestnanec zabezpečí jeho izoláciu od ostatných detí a nepretržitý dohľad osobou z radov zamestnancov školy a bezodkladne informuje zákonného zástupcu dieťaťa. Ak z dôvodu ochorenia trvá neprítomnosť dieťaťa dlhšie ako tri po sebe nasledujúce dni, rodič prinesie potvrdenie od lekára.

Neprítomnosť maloletého dieťaťa, ktorá trvá dlhšie ako päť dní ospravedlňuje jeho zákonný zástupca, v prípade nemoci škola bude požadovať lekárske potvrdenie, alebo iný doklad (vyhlásenie o bezinfekčnosti prostredia). Vyhlásenie nesmie byť staršie ako jeden deň.

Na vytvorenie hygienicky vyhovujúceho prostredia sa denne vykonáva základná sanitácia, teda upratovanie navlhko, vrátane ochrannej dezinfekcie prostredia.

**3.9 Opatrenia v prípade pedikulózy**

Pedikulóza (zavšivanie) je prenosné parazitárne ochorenie, ktoré spôsobuje parazit voš detská, hlavová. Šíri sa hlavne pri priamom styku, ale aj prostredníctvom predmetov (hrebene, kefy, čiapky, šály, osobná posteľná bielizeň). Na diagnostiku slúži dôkladná prehliadka vlasov, pri ktorej hľadáme hnidy a vši, hlavne za ušnicami a v zátylku. Rodič, ktorý zistí zavšivenie dieťaťa, ohlási túto skutočnosť učiteľke a riaditeľke materskej školy. Hromadný výskyt hlási riaditeľka na odbor epidemiológie RÚVZ.

Všeobecným predpokladom boja proti zavšiveniu je osobná čistota a častá výmena osobnej a posteľnej bielizne. V prípade výskytu je nutné včasné začatie dezinsekčnej akcie (zneškodnenie lezúcich vší a hníd účinným dezinsekčným prostriedkom), ktorú je nutné vykonať v celom kolektíve, t. j. aj u zdravých členov triedy, rodiny. Umyť vlasy šampónom proti všiam dostupným na trhu – Parasidose, presne podľa návodu výrobcu alebo dezinsekčným sprayom Diffusil, Devos – vlasový gél, Jacutin gel, Nemoxan – kondicionér, prípadne podľa aktuálnej ponuky. Súčasne je nutné zahubiť i vši, ktoré sa môžu vyskytovať na pokrývkach hlavy, hrebeňoch, kefkách, bielizni a ďalších predmetoch, s ktorými prišla hlava zavšivenej osoby do styku.

***Preventívne povinnosti školy - postup pri podozrení na výskyt prenosného parazitárneho ochorenia****.*

- Pri akomkoľvek podozrení učiteľa na možný výskyt vší ( dieťa sa škrabe, je nepokojné, nesústredené, pohľadom, prezeraním vlasovej časti hlavy) oznámi túto skutočnosť vedeniu školy a rodičovi ( zákonnému zástupcovi ) dieťaťa.

- Do príchodu rodiča ( zákonného zástupcu ) dieťa izoluje od kolektívu.

- Učiteľ dohliadne, aby vrchný odev ( hlavne čiapky, šály ) dieťaťa podozrivého zo zavšivavenia, neboli spoločne uložené ( v šatni, na vešiakoch a pod.) s odevmi ostatných detí, príp. aby ich iné deti nepoužívali.

- Učiteľ rodičovi ( zákonnému zástupcovi ) odporučí navštíviť príslušného obvodného pediatra za účelom potvrdenia diagnózy zavšivavenia a podľa jeho pokynov zabezpečiť odvšivavenie dieťaťa.

- Vedenie školy zabezpečí informovanie všetkých rodičov ( na nástenke ), že v materskej škole sa vyskytli vši. Zároveň budú rodičia informovaní, že učitelia materskej školy, s cieľom zabrániť ďalšiemu šíreniu sa tohto ochorenia a v súlade s regionálnym úradom verejného zdravotníctva odsúhlaseným prevádzkovým poriadkom školy, budú v detských kolektívoch vykonávať preventívne opatrenia . Vedenie školy tiež požiada rodičov o súčinnosť, tzn. aby taktiež priebežne kontrolovali vlasy u svojich detí.

- Učiteľ v detskom kolektíve následne vykonáva preventívne opatrenia, a to priebežným sledovaním charakteristických prejavov možného výskytu vší u ďalších detí, pričom minimálne dvakrát do týždňa deťom vhodným spôsobom prezrie aj vlasovú časť hlavy.

- Opätovný nástup dieťaťa do materskej školy je možný iba po predložení potvrdenia od lekára, že dieťa je zdravé.

- Zabezpečiť informovanosť všetkých zákonných zástupcov detí navštevujúcich materskú školu, o výskyte vší v zariadení, prevencii a ich povinnostiach. Matrace, žinenky používané v materskej škole postriekať Biolitom na lezúci hmyz, dôkladne vyvetrať, vystaviť účinkom slnečného žiarenia a minimálne 3 až 4 dni nepoužívať.

- Predmety prichádzajúce do priameho styku s vlasmi (hrebene, kefky) je potrebné ošetriť prípravkom

Biolit na lezúci hmyz, prípadne namočiť do roztoku s obsahom chlóru (Savo, Chloramín, Persteril).

- Zásadné je zabezpečenie vysokej úrovne osobnej hygieny. Každý člen kolektívu musí používať

vlastné predmety osobnej hygieny (uterák, hrebeň) a zabrániť ich vzájomnému požičiavaniu. To isté

platí aj v prípade čiapok, šatiek, prípadne iných prikrývok hlavy.

 Pri výskyte pedikulózy u dieťaťa je rodič povinný zobrať na vypratie posteľnú bielizeň. Osobnú a posteľnú bielizeň je nutné vyvariť, resp. vyprať pri vysokých teplotách, dôkladne vysušiť a vyžehliť. Dieťa môže rodič priviesť do materskej školy až po dôkladnom vyčistení hlavy (bez hníd).

**3.10 Stravovanie a pitný režim detí**

Stravovanie je zabezpečené v školskej jedálni pri materskej škole. Deťom dochádzajúcim do materskej školy na celý deň je zabezpečené podávanie desiatej, obeda a olovrantu. Deťom dochádzajúcim na poldenný pobyt je zabezpečené podávanie desiatej, prípadne aj obeda, podľa záujmu rodičov. Časový odstup medzi jednotlivými jedlami je najviac tri hodiny. Desiata sa podáva v čase od 9.00 hod., obed v čase od 11.45 hod., a olovrant od 15.00 hod. Podávaná strava musí byť zdravotne neškodná a výživovo hodnotná. Za kvalitu, predpísané množstvo stravy, pitný režim, hygienu a kultúru stravovania zodpovedá vedúca ŠJ. Pitný režim je zabezpečený počas celého pobytu v materskej škole podávaním pitnej vody, alebo čajov a pitie hygienicky vyhovujúcim spôsobom. V dennej miestnosti MŠ na to určenom mieste je pripravený krčah s nápojmi, deti majú možnosť napiť sa kedykoľvek v priebehu dňa. Počas teplých dní je zabezpečený pitný režim počas pobyte vonku na školskom dvore.

**3.11 Vykurovanie**

Materská škola má zabezpečené vykurovanie kondenzovaným kotlom - radiátormi. Kúrenie je nastavené tak, aby teplota vzduchu zodpovedala hygienickým podmienkam prostredia materskej školy: herňa a spálňa 22 °C, umyváreň 24°C. V prípade, že teplota poklesne tri dni po sebe pod 18°C, alebo jeden deň pod 16 °C nemožno materskú školu prevádzkovať.

**3.12 Zabezpečenie dostatočného množstva pitnej vody**

Materská škola je zásobovaná pitnou vodou z verejného vodovodu. Teplá voda sa pripravuje cez zmiešavacie batérie v umyvárňach, ktorú obsluhuje pedagogický personál. Teplota vody nepresahuje 45°C.

**3.13 Zabezpečenie čistoty a údržby materskej školy**

Na vytvorenie hygienicky vyhovujúceho prostredia je vo všetkých prevádzkových priestoroch vykonávaná pravidelná základná sanitácia, každodenné umývanie navlhko, vrátane ochrannej dezinfekcie prostredia minimálne jedenkrát týždenne. Ochranná dezinfekcia je súčasťou dekontaminácie, ktorou sa rozumejú opatrenia, ktorých cieľom je zničenie, usmrtenie, inaktivovanie alebo odstránenie choroboplodných organizmov, článkonožcov a nepríjemného, obťažujúceho hmyzu, ako aj vyničenie škodlivých hlodavcov.

Na účinnú ochrannú dezinfekciu je potrebné dodržať dvojetapový postup. Prvá etapa predstavuje dôkladnú mechanickú očistu, druhá etapa je samotná ochranná dezinfekcia. Pri výbere vhodného dezinfekčného prostriedku sa prihliada, aby látka pôsobila v krátkom expozičnom čase a v nízkych aplikačných koncentráciách. Pri voľbe a manipulácií s dezinfekčnou látkou je nutné brať do úvahy toxicitu a používať osobné ochranné pomôcky a správne zlikvidovať zvyšky. Dezinfekcia sa vykonáva vždy bez prítomnosti detí.

Na mechanickú očistu je zabezpečený dostatok pracovných pomôcok a čistiacich prostriedkov. Čistá voda pôsobí mechanicky, odplavuje špinu a pri pridaní čistiacich prostriedkov pôsobí aj mechanicky a rozpúšťa nečistoty. Pri umývaní je potrebné mať dostatok čistej vody a pravidelne ju vymieňať. Za nákup správnych dezinfekčných prostriedkov zodpovedá riaditeľka školy. Pomôcky na upratovanie, čistiace a dezinfekčné prostriedky sú uložené v uzamknutej skrinke mimo dosahu detí a za ich uloženie zodpovedá upratovačka. Na dezinfekciu školy sa používajú chemické dezinfekčné látky na báze chlóru, ich príprava a aplikácia sa vykonáva podľa návodu výrobcu. Dezinfekcia sa vykonáva vždy po dôkladnom mechanickom očistení na vlhko a to prípravkom SAVO. Zloženie: chlórnan sodný. Čistenie a dezinfekcia sa uskutočňuje roztokom pripraveným z 1 l SAVA a 10 l vody. Hračky a predmety sa po dezinfekcii opláchnu po 30 minútach pitnou vodou.

Na dezinfekciu záchodov sa používa SAVO WC. Prostriedok sa nastrieka pod horný okraj záchodovej misy a nechá sa pôsobiť. Zloženie: povrchovo aktívne látky, chlorid sodný a menej ako 5 % chlórnanu sodného. **Riaditeľka školy v prípade jej neprítomnosti zástupkyňa školy uskutočňuje pravidelnú kontrolu hygieny v materskej škole a vedie o tom písomné záznamy.**

**3.14 Frekvencia bežného a celkového upratovania**

Za čistotu a za dodržiavanie hygienických pravidiel zodpovedá upratovačka.

**Denne:**

- umýva podlahy tried, umyvárne (2x denne) ,

- umýva podlahy chodieb (3x denne ) ,

- utiera prach na nábytku a na parapetných doskách,

- umýva stoly, zrkadlá a záchody dezinfekčným prostriedkom ,

- umýva kľučky, dvere,

- vetrá triedu a spálňu pred príchodom detí do MŠ,

- ustiela postieľky a vetrá miestnosti,

- vynáša odpadkové koše.

**Týždenne :**

**-** upratuje priestory používané učiteľkami – WC,

- v dezinfekčnom roztoku umýva hrebene a poháre na stomatohygienu,

- vysáva koberce v triede (3x do týždňa a podľa potreby aj viackrát)

- vysáva spálňu, utiera prach,

- mení uteráky pre deti a učiteľky

M**esačne:**

**-** umýva hračky v dezinfekčnom roztoku,

- umýva dvere, kľučky a nábytok, podľa potreby ometá steny,

- 2x v mesiaci vymieňa posteľnú bielizeň alebo podľa potreby, dôkladne upratuje spálňu.

**2x ročne:**

- umýva okná, rámy (cez jarné a letné prázdniny),

- vymetá prach z radiátorov.

**Ročne:**

**-** umýva stropné svietidlá (1x ročne ),

- vyčistí koberce,

- vykoná veľké upratovanie v čase letných prázdnin.

**3.15 Starostlivosť o vonkajšie priestory, kvalitu a udržiavanie piesku**

Kosenie trávnatých plôch, orezávanie stromov v areáli materskej školy, odvoz pokosenej trávy a opadaného lístia zabezpečuje školník.

Jednoduché denné upratovanie, ako je vyhrabávanie trávnatých plôch, lístia, polievanie, zametanie, zbieranie odpadkov vykonávajú nepedagogickí zamestnanci školy – upratovačka a školník. Starajú sa o čistotu pridelenej časti dvora.

V oplotenom areáli sa nachádzajú dve kĺzačky, preliezačka, drevené hrové prvky – hojdačka, železné hojdačky. Ich údržbu vykonáva obecný úrad. Detské atrakcie sa podľa potreby natierajú novým náterom.

Pieskovisko sa nachádza na pravej strane pri vchode do materskej školy. Upravuje ho upratovačka, ktorá počas sezóny od 01.03. do 30.11. kalendárneho roka piesok čistí, prekopáva a polieva pitnou vodou najmenej 1x za dva týždne. **O čistení a udržiavaní pieskoviska sa vedú záznamy.**

**3.16 Skladovanie a manipulácia s posteľnou bielizňou, frekvencia jej výmeny**

Posteľná bielizeň sa perie 2x mesačne, alebo podľa potreby. Pranie zabezpečujú rodičia a po vypratí ju prinášajú do MŠ. Uteráky sa menia každý týždeň, prípadne podľa potreby. Za výmenu bielizne a manipuláciu s ňou je zodpovedná upratovačka.

**3.17 Zneškodnenie tuhého odpadu**

Odpad z miestnosti materskej školy vynáša denne upratovačka do kontajnerov, ktoré sú umiestnené v zadnej časti dvora. Vyprázdňovanie a vývoz tuhého odpadu zabezpečuje Obec Jablonov nad Turňou. Čistenie a dezinfekciu košov na odpadky zabezpečuje upratovačka . Likvidácia fekálií je zabezpečená miestnou kanalizáciou.

**4. POKYNY PRE ZAMESTNANCOV A ZABEZPEČENIE TRVALÉHO DOZORU NAD DEŤMI**

Za vytvorenie bezpečných a hygienických podmienok na výchovu a vzdelávanie, zdravý vývoj detí a za počet prijatých detí do materskej školy zodpovedá riaditeľka školy. Za bezpečnosť a ochranu zdravia dieťaťa v materskej škole, pri všetkých činnostiach a aktivitách i mimo areálu školy zodpovedajú pedagogickí zamestnanci v čase od prevzatia dieťaťa od jeho zákonného zástupcu až po odovzdanie dieťaťa zákonnému zástupcovi, alebo ním splnomocnenej osobe, ktorú písomne splnomocnil. Zákonný zástupca plne zodpovedá za bezpečný odchod dieťaťa z materskej školy. Učiteľky uplatňujú individuálny prístup k deťom podľa ich potrieb, možností, schopností a záujmov. Počas priamej práce s deťmi je zakázané učiteľku akýmkoľvek spôsobom vyrušovať. Nesmie od detí odchádzať a nechať ich bez dozoru.

 **5. POKYNY PRE NÁVŠTEVNÍKOV**

Do materskej školy môžu vstupovať len rodičia alebo zákonní zástupcovia detí, ktorí

si prichádzajú pre deti. Pohyb cudzích osôb v areáli materskej školy je možný vždy len so súhlasom riaditeľky, prípadne zástupkyne materskej školy a v sprievode zamestnancov školy.

**6. UPLATŇOVANIE ZÁKONA NR SR č. 377/2004 O OCHRANE NEFAJČIAROV A O ZMENE A DOPLNENÍ , ZNENIE PODĽA NOVELY ZÁKONA č. 87/2009 Z. z. V ZNENÍ NESKORŠÍCH PREDPISOV**

V materskej škole a jej areáli je zakázané fajčiť. Na vstupnej bráne je oznam, ktorý na túto skutočnosť upozorňuje.

**7. PLÁN OPATRENÍ PRE PRÍPAD MIMORIADNYCH UDALOSTÍ A HAVÁRIÍ**

Nácvik evakuácie detí a zamestnancov materskej školy pri vzniku mimoriadnej udalosti sa vykonáva 1x ročne. Pre prípad požiaru sú preškoľovaní všetci zamestnanci, členovia protipožiarnej hliadky. Na poskytnutie prvej pomoci sú vyškolené dve učiteľky. V prípade chemického, fyzikálneho, biologického a iného ohrozenia sa riaditeľka riadi pokynmi krízového riadenia obecného úradu.

 **8. TELEFÓNNE ČÍSLA TIESŇOVÝCH VOLANÍ**

Všetky dôležité telefónne čísla sú zverejnené na nástenke

Linka tiesňového volania 112

Hasičská a záchranná služba 150

Záchranná zdravotná služba 155

Polícia 158

**ZÁVEREČNÉ USTANOVENIA**

1. Tento prevádzkový poriadok upravuje činnosť Materskej školy v Jablonove nad Turňou a nadobúda účinnosť dňom vydania posudku k prevádzkovému poriadku regionálnym úradom verejného zdravotníctva.

2. Do 30 dní od vydania posudku budú s prevádzkovým poriadkom materskej školy oboznámení všetci zamestnanci.

3. Každá zmena, ktorá sa udeje v prevádzke materskej školy v Jablonove nad Turňou a je v schválenom prevádzkovom poriadku upravená, bude dodatkom zaznamenaná a návrh na zmenu prevádzkového poriadku bude predložený úradu verejného zdravotníctva na schválenie.

V Jablonove nad Turňou dňa: 26. 08. 2019 Mgr. Zuzana Rajcziová

 riaditeľka ZŠ s MŠ s VJM Jablonov n/T